Tervehdys merten takaa
Terve, Karjalan työkansan Kommuuni!
 Terve, raatajarahvahan valta!
 Terve, sotaratsujen tallaama maa!
 Terve noustuas sorrannan alta!

 Vapauttasi vainoojavaltiaat
 oli kahlinneet vuossatamäärät;
 sua riistivät konnat, ja tuomitsivat
 sinut orjiksi tuomarit väärät.

 Tsaarinvallanpa viimein murskaksi löi
 suuri työkansan voima Venäjän.
 Kiiri Karjalan saloja viesti tää:
 veljet, tsaari ei hallitse enää!

 Sen jälkehen Karjalan kankahille
 tuli pohatat valkoisen Suomen,
 heimoveljeys – lupaus huulillaan;
 piti koittamaan kylläinen huomen.

 Eivät rauhan huomenta tuonehet, ei,
 mutta verisen vainoojamahdin,
 kuni korpien nälkäiset hukat ne
 kävi kimppuhun vapausvahdin.

 Oli vapaus nuori vaarassa tää,
 sille sortaja tuhoa soitti,
 kera Venäjän veljen Karjalan mies
 nousi taasen ja sortajat voitti.

 Joko heimoa Suomen tai Venäjän
 yks on yhteinen tehtävä meillä;
 työrahvahan valta rautainen
 se on turvana onnemme teillä.

 Mitä kätemme luo, se omaamme on,
 ja niin aatteiden aarteetkin karttuu,
 vain työkansan Kommuunin kasvaessa
 tosiveljeys, vapaus varttuu.

 Terve, Karjalan työkansan Kommuuni!
 Terve, raatajarahvahan valta!
 Terve, sotaratsujen tallaama maa!
 Terve, noustuas sorrannan alta!

29.3.1921

Superior, Wisconsin USA

Eemeli Parras